**Pakalpojumu līgums**

par supervīzijas pakalpojuma nodrošināšanu

Dokumenta parakstīšanas datums ir pēdējā

pievienotā droša elektroniskā paraksta

un tā laika zīmoga datums

**Rīgas domes Izglītības, kultūras un sporta departaments**, turpmāk – Departaments vai Pasūtītājs, direktora Māra Krastiņa personā, kurš rīkojas saskaņā ar Rīgas domes 01.03.2011. saistošo noteikumu Nr.114 “Rīgas pilsētas pašvaldības nolikums” 110.punktu un Rīgas domes 17.12.2009. nolikuma Nr.36 “Rīgas domes Izglītības, kultūras un sporta departamenta nolikums” 15.3.6.apakšpunktu, no vienas puses un

**SIA Avifora**, reģistrācijas Nr. 40203295031, valdes priekšsēdētāja Annas Angenas personā, kura rīkojas saskaņā ar statūtiem (turpmāk – Izpildītājs), no otras puses (turpmāk abi kopā – Puses, atsevišķi – Puse),

pamatojoties uz Ministru kabineta 27.05.2021. rīkojumu Nr.350 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, līgumu starp Izglītības kvalitātes valsts dienestu un Departamentu, atbilstoši Izglītības kvalitātes valsts dienesta koordinētā atbalsta programmas “Supervīzijas Latvijas pedagogiem Covid-19 pandēmijas radīto seku mazināšanai” vadlīnijām,

Departamenta sarunu procedūras “Pedagogu supervīziju organizēšana un īstenošana Rīgas domes Izglītības, kultūras un sporta departamenta vajadzībām” (identifikācijas Nr. RD IKSD 2021/20) (turpmāk – Iepirkums) rezultātā,

noslēdz šādu līgumu (turpmāk – Līgums).

1. **Līguma priekšmets un summa**
   1. Pasūtītājs uzdod un Izpildītājs apņemas organizēt un nodrošināt Departamenta padotībā esošajām izglītības iestāžu (turpmāk – Iestāde vai Iestādes) pedagogiem un vadītājiem Covid-19 pandēmijas radīto seku mazināšanai psihoemocionālā atbalsta programmas pakalpojumus – supervīzijas (turpmāk – Pakalpojums) saskaņā ar darba uzdevumu (Līguma pielikumā).
   2. Pakalpojums tiek nodrošināts, īstenojot supervīzijas sesijas (turpmāk –supervīzijas sesija).
   3. Līguma summa sastāv no Pakalpojuma daļas cenas (turpmāk – cena), kas ir nemainīga visā Līguma darbības laikā **vienas grupas (ne vairāk kā 10 dalībnieki) supervīzijas sesija 3 (trīs) stundas klātienē vai attālināti – cena 150,00 EUR (viens simts piecdesmit *euro*, 00 centi).**
   4. Līguma kopējā summa par Pakalpojumu:

|  |  |  |  |  |
| --- | --- | --- | --- | --- |
| **Iepirkuma daļa** | **Iepirkuma daļas nosaukums** | **Cena par 1 supervīzijas sesiju, EUR** | **Plānotais supervīziju/ sesiju skaits** | **Kopsumma, EUR** |
| 4.daļa | "Supervīzijas Ziemeļu rajona skolām" | 150.00 | 25 | 3750.00 |
|  | **KOPĀ:** |  | 25 | 3750.00 |

* 1. Pasūtītājam nav pienākuma izlietot visu Līguma summu. Līguma summa ietver visas izmaksas, kas saistītas ar šajā Līgumā paredzēto Pakalpojumu sniegšanu pilnā apjomā (t.sk. telpu noma, pakalpojuma organizācijas (sagatavošanās supervīzijas sesijai, darba analīze pēc notikušas supervīzijas sesijas, atskaites sagatavošana u.tml.), izmaksas, personāla un materiālu izmaksas), visus nodokļus un nodevas, kā arī visas ar to netieši saistītās izmaksas (piemēram, dokumentu drukāšana un transporta pakalpojumi).
  2. Ja Pakalpojums faktiski tiek sniegts mazākā apmērā nekā Līgumā noteikts, Pasūtītājs veic samaksu par faktiski sniegto Pakalpojuma daļu, kas norādīts nodošanas un pieņemšanas aktā.

1. **Pušu pienākumi un tiesības**
   1. Pasūtītājs nodrošina Izpildītāju ar Pakalpojuma izpildei nepieciešamo informāciju un dokumentiem, kas ir Pasūtītāja rīcībā.
   2. Pasūtītājam ir tiesības pieprasīt, un Izpildītājam ir pienākums nekavējoties sniegt informāciju par Pakalpojuma sniegšanas gaitu un rezultātiem.
   3. Izpildītājs nodrošina Pakalpojuma sniegšanu, atbilstoši Līgumā noteiktajām prasībām, ievērojot normatīvos aktus, kas regulē šāda Pakalpojuma sniegšanu un fizisko personu datu apstrādi, kā arī Izpildītājs uzņemas atbildību par sekām, kuras iestāsies normatīvo aktu neievērošanas vai nepienācīgas ievērošanas rezultātā.
   4. Iestāde ir tā, kas nosaka, vai supervīzijas sesija notiek klātienē vai attālināti, ņemot vērā iestādes pedagogu vajadzības. Pilnvarotajām personām, kas noteiktas Līguma 10.4. punktā, ir tiesības vienoties par Pakalpojuma nodrošināšanu, t.sk. vismaz par supervīzijas sesijas norises vietu (adresi), norises datumu un laiku, kā arī par pedagogiem (vārds un uzvārds), kuri piedalās katrā konkrētajā supervīzijas sesijā. Attālinātas supervīzijas nodrošināšanai pilnvarotās personas izvēlas piemērotāko attālinātās tiešsaistes video saziņas servisu.
   5. Iestāde nodrošina, ka pedagogi, par kuriem panākta vienošanās atbilstīgi Līguma 2.4. punktā noteiktajam, var piedalīties supervīzijas sesijās.
   6. Ja Iestādes uzdevumu, kas noteikts Līguma 2.5. punktā, nav iespējams īstenot, tad Iestādes pilnvarotajai personai, kas noteikta Līguma 10.4.1. apakšpunktā, ir pienākums pēc iespējas ātrāk, bet ne vēlāk kā 24 stundas pirms supervīzijas sesijas sākuma, informēt Izpildītāja pilnvaroto personu, kas noteikta Līguma10.4.2. apakšpunktā, par pedagogu(-iem), kurš(-i) nepiedalīsies attiecīgajā supervīzijas sesijā.
   7. Izpildītājam pēc Līguma 2.6. punktā minētās informācijas saņemšanas, ir tiesības:
      1. pārcelt supervīzijas sesiju uz citu dienu un laiku, par to vienojoties ar Iestādi atbilstoši Līguma 2.4. punktā noteiktajam;
      2. vienojoties ar Iestādi atbilstoši Līguma 2.4. punktā noteiktajam, vadīt supervīzijas sesiju, ņemot vērā, ka tajā piedalīsies mazāks pedagogu skaits, nekā iepriekš panākta vienošanās.
   8. Iestāde izvēlas un nodrošina telpu, kurā netraucēti var tikt īstenota supervīzija.
   9. Izpildītājs apņemas nekavējoties rakstveidā (elektroniskās vēstules veidā) informēt Iestādi par apstākļiem, kas traucē Pakalpojuma sniegšanu noteiktajos termiņos un kārtībā.
   10. Pasūtītājam ir tiesības vai pienākums izsniegt supervīzijas dalībniekam dokumentu (apliecību vai ekvivalentu), kas apliecina tā dalību supervīzijā.
   11. Pasūtītājam un Iestādei ir tiesības veikt pārbaudes Pakalpojuma īstenošanas vietās un izvērtēt Pakalpojuma īstenošanas atbilstību Līgumā noteiktajām prasībām un gadījumā, ja tiek konstatētas nepilnības Līgumā noteikto saistību izpildē, dot norādījumus Izpildītājam to novēršanai.
   12. Izpildītājs Pakalpojuma īstenošanas vietā nodrošina Pasūtītāja, Iestādes un Izglītības kvalitātes valsts dienesta pārstāvjiem, kuriem ir tiesības veikt Izpildītāja īstenotās supervīzijas pārbaudes, ar Pakalpojumu saistīto līgumu oriģinālu vai to kopiju, kā arī dalībnieku saraksta / parakstu lapas oriģināla pieejamību.
   13. Pasūtītājs vai Iestāde ir tiesīgs apturēt Pakalpojuma sniegšanu, ja Izpildītājs neievēro Līgumā noteiktās prasības, līdz pārkāpuma novēršanai vai zaudējumu segšanai, paziņojot par to Izpildītājam 1 (vienu) darba dienu iepriekš.
   14. Izpildītājs apņemas bez Pasūtītāja rakstiskas piekrišanas neizpaust informāciju, un veikt visus nepieciešamos pasākumus informācijas neizpaušanai, ko Izpildītājs ieguvis no Pasūtītāja Līguma izpildes gaitā, izņemot valsts institūcijas, kurām saskaņā ar likumu ir tiesības prasīt šādu informāciju.
   15. Izpildītājam ir tiesības prasīt samaksu par kvalitatīva un savlaicīga Pakalpojuma sniegšanu atbilstoši Līguma noteikumiem, un Pasūtītājam ir pienākums samaksāt Izpildītājam par Līgumā noteiktajā apjomā, savlaicīgi un kvalitatīvi sniegtu Pakalpojumu saskaņā ar Līguma noteikumiem.
   16. Izpildītājs apņemas nodrošināt dalībnieku sarakstu, kurā Iestādes pedagogi ar parakstu var apliecināt savu dalību klātienes supervīzijas sesijā.
   17. Pēc dalībnieku saraksta aizpildīšanas Izpildītājs to paraksta, nodrošina, ka to nav iespējams papildināt, un nodod Iestādei. Izņēmums ir dalībnieku saraksts, kurā uzkrāta informācija par supervīzijas nodrošināšanu, kurā Izpildītājs atstāj iespēju Iestādes atbildīgai personai ar parakstu apliecināt pedagogu dalību supervīzijas sesijā.
   18. Attālinātas supervīzijas sesijas norisi apliecina Izpildītāja sagatavots ekrānuzņēmums vai fotogrāfija, kurā redzams supervīzijas sesijas norises laiks, kā arī supervīzijas dalībnieki, vai dalībnieku kontaktinformācija. Izpildītājs minēto supervīzijas norises fiksācijas dokumentus nosūta Iestādei uzglabāšanai.
2. **Pakalpojuma sniegšana**
   1. Līgums stājas spēkā pēc Līguma parakstīšanas un **ir spēkā līdz 30.11.2021.**, un pilnīgai Līgumā noteikto saistību izpildei.
   2. Izpildītājs 3 (trīs) darba dienu laikā pēc Pakalpojuma un/vai Pakalpojuma daļas nodrošināšanas sagatavo, paraksta un iesniedz Iestādei parakstīšanai nodošanas un pieņemšanas aktu par izpildīto pakalpojuma apjomu, pievienojot Līguma 2.16., 2.17. un 2.18.punktā minētos dokumentus.
   3. Iestāde 3 (trīs) darba dienu laikā pēc Līguma 3.2. punktā saņemtā nodošanas un pieņemšanas akta un “Dalībnieku saraksta” saņemšanas, pārbauda Pakalpojuma atbilstību Līguma noteikumiem un paraksta nodošanas un pieņemšanas aktu vai rīkojas saskaņā ar Līguma 3.4. punktā noteikto.
   4. Ja Iestāde konstatē trūkumus un neatbilstības iesniegtajos dokumentos, Iestāde neparaksta nodošanas un pieņemšanas aktu, uzdodot Izpildītājam par saviem līdzekļiem Iestādes noteiktajā termiņā izlabot dokumentus. Ja Pakalpojums nav sniegts kvalitatīvi, nodošanas un pieņemšanas aktā ir jāuzskaita konstatētās neatbilstības un trūkumi, kā arī jānorāda piemērotais līgumsods saskaņā ar Līguma 5.nodaļu. Puses paraksta nodošanas un pieņemšanas aktu pēc tam, kad Izpildītājs dokumentos ir veicis labojumus.
   5. Pasūtītājam ir tiesības neapmaksāt Pakalpojumu, ja Pakalpojums nav sniegts. Samaksu veic par faktiski veiktu Pakalpojuma daļu, par ko Puses vienojušās.
   6. Pakalpojumu uzskata par izpildītu ar dienu, kad Izpildītājs un Iestāde savstarpēji paraksta nodošanas un pieņemšanas aktu par Pakalpojuma izpildi, kas ir pamats rēķina izrakstīšanai.
   7. Pakalpojums var tikt pieņemts pa daļām, pusēm savstarpēji parakstot nodošanas un pieņemšanas aktu, kas ir pamats rēķina izrakstīšanai.
3. **Norēķinu kārtība**
   1. Pēc abpusēji parakstīta nodošanas un pieņemšanas akta un Izpildītāja rēķina saņemšanas Pasūtītājs veic samaksu par Pakalpojumu 10 (desmit) darba dienu laikā pēc brīža, kad Pasūtītājs no Izglītības kvalitātes valsts dienesta ir saņēmis samaksu par supervīzijām, pārskaitot Līguma summu par faktiski sniegto Pakalpojumu uz Izpildītāja norādīto bankas kontu.
   2. Par samaksas veikšanas dienu tiek uzskatīta diena, kad Pasūtītāja maksājums ir izpildīts Valsts kases vai komercbankas interneta maksājumu apstrādes sistēmā.
   3. Izpildītājs sagatavo un iesniedz Departamentam apmaksai rēķinu elektroniskā formātā atbilstoši Rīgas pilsētas pašvaldības portālā [www.eriga.lv](http://www.eriga.lv), sadaļā “Rēķinu iesniegšana” norādītajai informācijai par elektroniskā rēķina formātu.
   4. Izpildītājam ir pienākums pašvaldības portālā [www.eriga.lv](http://www.eriga.lv) sekot līdzi iesniegtā rēķina apstrādes statusam.
   5. Ja Izpildītājs ir iesniedzis nepareizi aizpildītu un/vai Līguma nosacījumiem neatbilstošu rēķinu, Iestāde un Departaments šādu rēķinu apmaksai nepieņem un neakceptē. Izpildītājam ir pienākums iesniegt atkārtoti pareizi un Līguma nosacījumiem atbilstoši aizpildītu rēķinu. Šādā situācijā rēķina apmaksu termiņu skaita no dienas, kad Izpildītājs ir iesniedzis atkārtotu rēķinu.
4. **Pušu atbildība**
   1. Pušu zaudējumu apmērs ir aprobežots tikai ar Puses tagadējās (jau esošās) mantas samazinājumu. Šī Līguma ietvaros Pusēm nav pienākuma atlīdzināt otrai Pusei radušos sagaidāmās peļņas atrāvumu.
   2. Ja Izpildītājs Pasūtītāja noteiktajā termiņā nenovērš Līguma 3.4. punkta kārtībā konstatētos trūkumus, tad Pasūtītājs ir tiesīgs prasīt Izpildītājam līgumsodu 0,1%(viena desmitā daļa no procenta) apmērā no Līguma summas par katru kavējuma dienu, bet ne vairāk kā 10% (desmit procentus) no Līguma summas.
   3. Ja Pasūtītājs Līgumā noteiktajā termiņā un kārtībā nesamaksā Izpildītājam par sniegto Pakalpojumu, Izpildītājam ir tiesības prasīt Pasūtītājam līgumsodu 0,1% (viena desmitā daļa no procenta) apmērā no Līguma summas, par katru kavējuma dienu, bet ne vairāk kā 10% (desmit procentus) no Līguma summas.
   4. Pasūtītājs ir tiesīgs ieturēt līgumsodu no jebkura maksājuma, kas Izpildītājam pienākas, pamatojoties uz šo Līgumu, pirms tā izmaksas Izpildītājam.
   5. Izpildītājs ir tiesīgs Līguma 5.3. punktā noteikto līgumsodu norādīt rēķinā, kuru iesniedz Pasūtītājam apmaksai.
   6. Līgumsoda samaksa neatbrīvo Puses no Līguma izpildes pienākuma un neizslēdz zaudējumu atlīdzināšanas pienākumu.
5. **Konfidencialitāte**
   1. Izpildītājs – supervizors ievēro konfidencialitāti neizpaužot informāciju, kuru Pasūtītāja darbinieki supervīzijās uzticējuši, un informāciju, kura var tikt izpausta Pasūtītājam, tikai vispirms saskaņojot to ar darbiniekiem.
   2. Izpildītājs – supervizors ievēro konfidencialitāti, neizpauž Pasūtītāja nosaukumu, Pasūtītāja pedagogu vārdus, uzvārdus, dzīvesvietas informāciju. Šis noteikums ir spēkā arī pēc šī Līguma izbeigšanas.
   3. Pasūtītājs ir informēts un piekrīt, ka Izpildītājs – supervizors, ievērojot konfidencialitāti un anonimitāti, ar supervīziju vadīšanas procesu un savu metodisko darbību saistītos jautājumus savas profesionalitātes paaugstināšanas nolūkā pārrunā supervīzijās.
   4. Katrai šā Līguma Pusei ir pienākums glabāt noslēpumā visu informāciju un ziņas, kuras tā ir saņēmusi no otras Puses šā Līguma izpildes laikā un sakarā ar šo Līgumu.
   5. Ar saņemto informāciju var tikt iepazīstinātas tikai tās Pasūtītāja amatpersonas, darbinieki vai pilnvarotās personas, kuras ir saistītas ar šā Līguma izpildi, turklāt Pasūtītājs uzņemas atbildību par minētajām personām.
   6. Supervīzijām sagatavotie materiāli un supervīzijas laikā radītie darbi paliek tikai un vienīgi Pasūtītāja rīcībā, lai nodrošinātu konfidencialitāti.
6. **Izpildītāja personas datu apstrāde**
   1. Pasūtītājs informē, ka pārzinis Izpildītāja personas datu apstrādei ir Rīgas pilsētas pašvaldība (Departaments un Iestāde); Personas datu aizsardzības speciālists - Rīgas domes Datu aizsardzības un informācijas tehnoloģiju drošības centrs, adrese: Krišjāņa Valdemāra iela 5, Rīga, LV-1010, tālrunis 67012051.
   2. Personas datu apstrādes mērķis ir šī līguma noslēgšana, izpildes nodrošināšana un kontrole. Tiesiskais pamats personas datu apstrādei ir līgumisko attiecību starp Pasūtītāju un Izpildītāju noslēgšana, izpilde un kontrole.
   3. Pasūtītājs personas datus apstrādās un glabās 75 gadus pēc Līguma izpildes.
   4. Pasūtītājs personas datus nodos Valsts ieņēmu dienestam, lai nodrošinātu nodokļu samaksu, Rīgas domes Finanšu departamentam, lai izmaksātu Līgumā noteikto atlīdzību, kā arī Izglītības kvalitātes dienestam, lai nodrošinātu valsts budžeta līdzekļu izlietojuma kontroli.
   5. Izpildītājam ir tiesības piekļūt saviem personas datiem, labot tos, ja tie ir neprecīzi, ierobežot savu personas datu apstrādi, dzēst savus personas datus. Ja Izpildītājs uzskata, ka Pasūtītājs apstrādā pretlikumīgi personas datus, tad Izpildītājam ir tiesības vērsties ar sūdzību Datu valsts inspekcijā.
7. **Nepārvarama vara (*Force Majeure*)**
   1. Puses ir atbrīvotas no atbildības par Līguma noteikumu neizpildi, ja tam par iemeslu ir notikumi vai apstākļi, kurus Puse nespēj kontrolēt, pret kuriem Puse nevarēja saprātīgi nodrošināties pirms Līguma noslēgšanas, un kurus to rašanās gadījumā Puse nevar novērst, vai pārvarēt (*Force Majeure*).
   2. Puse, kas nokļuvusi *Force Majeure* apstākļos, nekavējoties, bet ne vēlāk kā 3 (trīs) darba dienu laikā no *Force Majeure* iestāšanās paziņo par to otrai Pusei, norādot saistības, kuru izpilde nav, vai nebūs iespējama.
   3. Pēc Līguma 8.2. punktā minētā paziņojuma saņemšanas Puses vienojas par Līguma izpildes termiņu pagarināšanu, nepieciešamajām izmaiņām Līgumā vai arī par Līguma izbeigšanu.
   4. Ja Puse nokavē Līguma 8.2. punktā minēto paziņojuma termiņu, tai zūd pamats prasīt Līguma izpildes termiņa pagarināšanu vai Līguma izbeigšanu, pamatojoties uz *Force Majeure*.
8. **Līguma grozīšana un izbeigšana**
   1. Līgumu var grozīt Pusēm savstarpēji rakstveidā vienojoties. Visi grozījumi Līgumā noformējami kā Līguma pielikumi, kas kļūst par Līguma neatņemamu sastāvdaļu un stājas spēkā no abpusējas parakstīšanas brīža.
   2. Ja Izpildītājs nepilda vai pārkāpj Līguma saistības vai ja tiek pieņemts Pasūtītāja lēmums par finansējuma samazināšanu, kā arī citu būtisku apstākļu dēļ, Pasūtītājs ir tiesīgs vienpusēji atkāpties no Līguma, paziņojot par to rakstveidā Izpildītājam 10 (desmit) darba dienas iepriekš.
   3. Pasūtītājam ir tiesības vienpusēji izbeigt Līgumu bez jebkādu zaudējumu atlīdzības pienākuma, ja Pasūtītājam ir zudusi nepieciešamība saņemt Pakalpojumu no Izpildītāja, informējot Izpildītāju rakstiski vismaz 10 (desmit) darba dienas iepriekš.
   4. Puses ir tiesīgas izbeigt Līgumu, noslēdzot savstarpēju rakstisku vienošanos, vienlaikus vienojoties par savstarpējo norēķinu kārtību.
   5. Ja Līgums tiek izbeigts Līguma 9.2., 9.3. vai 9.4.punkta gadījumā, Puses vienojas par savstarpēju norēķinu kārtību par faktiski sniegtu Pakalpojumu, vai Pakalpojuma daļu, kuru Pasūtītājs ir saskaņojis un pieņēmis ar nodošanas un pieņemšanas aktu.
   6. Pasūtītājs tiesīgs vienpusēji atkāpties no Līguma izpildes, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
9. **Citi noteikumi**
   1. No Līguma izrietošos strīdus Puses risina savstarpēju sarunu ceļā. Ja Puses nespēj atrisināt strīdu savstarpēju sarunu ceļā, to izskata Latvijas Republikas tiesā saskaņā ar Latvijas Republikas normatīvajiem aktiem.
   2. Gadījumā, ja viens vai vairāki Līguma noteikumi jebkādā likumīgā veidā kļūst vai tiek atzīti par spēkā neesošiem, nelikumīgiem vai nesaistošiem, tas nekādā veidā neietekmē un neierobežo pārējo Līguma noteikumu spēkā esamību.
   3. Visi paziņojumi un pretenzijas, kas saistīti ar Līguma izpildi, rakstveidā iesniedzami otrai Pusei.
   4. Līguma izpildes laikā Puses nosaka šādus pilnvarotos pārstāvjus:

10.4.1.no Pasūtītāja puses: Iestādes, kura ir minēta Līguma pielikumā, vadītājs.

10.4.2. no Izpildītāja puses: **\_\_\_\_\_\_**, tālruņa numurs \_\_\_\_\_\_, e-pasts \_\_\_\_\_\_\_\_\_.

* 1. Pušu pilnvarotie pārstāvji ir atbildīgi par Līguma izpildes uzraudzīšanu, tai skaitā, par nodošanas un pieņemšanas akta noformēšanu, parakstīšanu un iesniegšanu, savlaicīgu rēķinu iesniegšanu un pieņemšanu, apstiprināšanu un nodošanu apmaksai, kā arī par citu Līguma noteikumu ievērošanu, kuros pilnvarotie pārstāvji īpaši norādīti.
  2. Līgumam ir pielikums “Darba uzdevums” uz piecām lapām, kas ir Līgumi neatņemama sastāvdaļa.
  3. Noslēdzot Līgumu, Puses apliecina, ka Pušu rīcībā ir pietiekoši resursi, lai savlaicīgi un kvalitatīvi veiktu visas Līgumā un tā pielikumos noteiktās saistības, kā arī tiks ievērotas Līguma un Noteikumu prasības.
  4. **Puses apliecina, ka Līguma noslēgšanas brīdī supervīzijas pakalpojuma sniedzējam nav nodokļu parādi[[1]](#footnote-2), kas kopsummā kādā no valstīm pārsniedz 150 *euro*, un nav interešu konflikta attiecībā pret pašvaldības darbinieku atbilstoši likumam “Par interešu konflikta novēršanu valsts amatpersonu darbībā”.**
  5. Līgums ir sagatavots latviešu valodā uz sešām lapām.

1. **Pušu rekvizīti un paraksti**

|  |  |
| --- | --- |
| PASŪTĪTĀJS  Rīgas domes Izglītības, kultūras un  sporta departaments  Juridiskā adrese: Krišjāņa Valdemāra  iela 5, Rīga, LV-1010  Tālrunis: 67026816  e-pasts: [iksd@riga.lv](mailto:iksd@riga.lv)  Norēķinu rekvizīti:  Rīgas pilsētas pašvaldība  Juridiskā adrese: Rātslaukums 1, Rīga,  LV-1050  NMR kods: 90011524360  PVN. reģ. Nr.: LV90011524360  Luminor Bank AS Latvijas filiāle Luminor | DNB SWIFT: RIKOLV2X  Konts LV27RIKO0021000916040  RD iestādes kods: 210  Dokumentu ar drošu elektronisko parakstu parakstīja Māris Krastiņš | IZPILDĪTĀJS  **SIA Avifora**  Reģ. Nr. 40203295031  Juridiskā adrese: Veldres iela 11-22, Rīga, LV-1064  Tālr. \_\_\_\_\_\_  E-pasts \_\_\_\_\_  Kredītiestāde AS SEB Banka  Kredītiestādes SWIFT kods UNLALV2X  Norēķinu konts LV30UNLA0055002086417  Dokumentu ar drošu elektronisko parakstu parakstīja Anna Angena |

Pielikums

Uzņēmuma līgumam

**DARBA UZDEVUMS**

|  |  |  |  |  |
| --- | --- | --- | --- | --- |
| **Iepirkuma daļa** | **Iepirkuma daļas nosaukums** | **Cena par 1 supervīzijas sesiju, EUR** | **Plānotais supervīziju/ sesiju skaits** | **Kopsumma, EUR** |
| 4.daļa | "Supervīzijas Ziemeļu rajona skolām" | 150.00 | 25 | 3750.00 |
|  | **KOPĀ:** |  | 25 | 3750.00 |

|  |  |  |
| --- | --- | --- |
| **Nr.p.k.** | **Iestādes nosaukums** | **Pedagogu supervīzijas sesiju/ grupu (10 pedagogi grupā) skaits (plānotais)** |
| 1. | Puškina licejs | 1 |
| 2. | Rīgas 10. vidusskola | 2 |
| 3. | Rīgas 13. vidusskola | 2 |
| 4. | Rīgas 18. vidusskola | 2 |
| 5. | Rīgas 28. vidusskola | 3 |
| 6. | Rīgas 31. vidusskola | 1 |
| 7. | Rīgas 46. vidusskola | 3 |
| 8. | Rīgas 66. vidusskola | 2 |
| 9. | Rīgas Čiekurkalna pamatskola | 1 |
| 10. | Rīgas Kultūru vidusskola | 5 |
| 11. | Rīgas Rīnūžu vidusskola | 3 |
|  |  | 25 |

**VISPĀRĪGA INFORMĀCIJA**

**Atbalsts supervīzijām pedagogiem**

Covid-19 pandēmija ir būtiski ietekmējusi visu izglītojamo, īpaši pusaudžu, un attiecīgi pedagogu darbību. Sniedzot atbalstu izglītojamajiem, strādājot klātienē vai nodrošinot mācību procesa norisi attālināti ārkārtējās situācijas laikā, attiecīgi pielāgojot mācību līdzekļus un sagatavojot jaunus mācību materiālus, risinot dažādas izglītojamo problēmas un uzturot komunikācijas saikni ar izglītojamo vecākiem, ir ievērojami paaugstinājies pedagogu stresa līmenis un izdegšanas riski, kas kopumā atstāj negatīvu ietekmi uz pedagogu un pastarpināti arī izglītojamo fizisko un garīgo veselību, psihoemocionālo labklājību. Minētais kopumā negatīvi ietekmē Latvijas sabiedrību, jo katrs ceturtais Latvijas iedzīvotājs ir tieši vai netieši saistīts ar izglītību. Tādējādi aktualizējas jautājums par pedagogu psihoemocionālo atbalstu.

Ņemot vērā minēto, Izglītības un zinātnes ministrija sadarbībā ar Izglītības kvalitātes valsts dienestu izstrādāja priekšlikumus atbalsta programmai pedagogiem Covid-19 pandēmijas radīto seku mazināšanai laika periodam no 2021. gada maija līdz 2021. gada 31. decembrim.

Lai Covid-19 pandēmijas seku mazināšanas pasākumu atbalsta ietvaros sniegtu Latvijas pedagogiem iespējami mērķtiecīgāku atbalstu, kas ir pietiekami individualizēts, īpaši pielāgots pedagogu mērķauditorijas vajadzībām (ievērojot dažādu izglītības veidu un pakāpju specifiku), ļaujot apspriest un reflektēt par profesionālām un personiskām problēmām, saņemt kompetenta speciālista viedokli, ir nepieciešamas pedagogu supervīzijas, kuru ietvaros ne tikai izvērtēs konkrētas situācijas, bet ar kompetenta supervizora palīdzību tiks meklēts jauns skatījums un resursi turpmākajam pedagogu produktīvam un kvalitatīvam darbam.

Latvijas Izglītības un zinātnes darbinieku arodbiedrības (LIZDA) īstenotie pētījumi liecina, ka pedagogiem ir būtiski pilnveidot savas zināšanas vairākās jomās, tostarp konfliktu vadība, pedagogu profesionālās dzīves kvalitāte, lietišķā komunikācija (sk., piemēram, LIZDA Padomes aptauja par nepieciešamajām zināšanām, prasmēm un kompetenci sociālā dialoga veidošanā[[2]](#footnote-3)), kā arī LIZDA vairākkārtīgi, arī publiski, ir prasījusi attālināto mācību/darba laikā nodrošināt pedagogiem metodisko atbalstu un profesionālās supervīzijas.

Vairāku pasaules pētījumu rezultāti, liecina, ka supervīzija – mērķtiecīgi organizēts konsultatīvs un izglītojošs atbalsts speciālistiem viņu profesionālās kompetences un profesionālās darbības kvalitātes pilnveidošanai – ir efektīvs un pat nepieciešams atbalsta līdzeklis palīdzošo profesiju pārstāvjiem (tostarp pedagogiem). Tās īstenošanas rezultātā:

* Tiek apgūtas (paš)palīdzības un (paš)vadības metodes un pieejas, attīstīta prasme palīdzēt sev un citiem;
* Tiek apzināts izaugsmes potenciāls un attīstīts jauns skatījums, iespējas;
* Uzlabojas darba un attiecību kvalitāte;
* Veidojas labvēlīga izglītības vide, pozitīvi ietekmējot izglītības kvalitāti.

Starp supervīzijas ieguvumiem papildus ir jāmin konkrētas problēmas pārvarēšana, pedagoga un citu personu rīcības un emociju sapratne, izdegšanas un stresa profilakse / novēršana, sadarbības un attiecību uzlabošana, jaunu resursu apzināšanās, kā arī turpmākā darba kvalitātes pilnveide.

Līdz 2021.gada beigām plānots piedāvāt katram Latvijas pedagogam dalību vienā grupas supervīzijā (trīs supervīzijas stundas, t.i., viena vai divas supervīzijas sesijas (atkarībā no supervīzijas organizācijas)). Grupas supervīzijas pamatprincipi paredz, ka grupā piedalās ne vairāk kā 10 pedagogu, turklāt, ievērojot supervīzijas ētikas principus, tiek nodalīta izglītības iestādes vadītāju (direktoru, direktora vietnieku, metodiķu) un pedagogu supervīzija. Tādējādi līdz gada beigām ir jāīsteno 5 500 supervīziju (ar vienas supervīzijas organizēšanu un īstenošanu saistītās izmaksas ir 150 *euro*), kas attiecīgi sastāda 825 000 euro.

Finansējums pedagogu supervīziju vadlīniju izstrādei, supervīziju organizēšanai un supervizoriem supervīziju nodrošināšanai tiks novirzīts Izglītības kvalitātes valsts dienestam. Finansējuma nodrošināšanai Izglītības kvalitātes valsts dienests slēgs līgumu par supervīziju īstenošanu ar pašvaldībām, nosakot pedagogu skaitu saskaņā ar pielikumu Nr. 2 – par īstenotām supervīzijām attiecīgās pašvaldības teritorijā esošo izglītības iestāžu pedagogiem, ar augstākās izglītības iestādēm un valsts profesionālās izglītības iestādēm – attiecīgi par supervīzijām šo iestāžu pedagogiem.

Supervīziju atbalsts netiek sniegts saimnieciskām aktivitātēm – supervīzijas ir uzskatāma par daļu no vispārējās valsts nodrošinātās izglītības sistēmas ietvaros sniegtā pakalpojuma un atbalstu var saņemt ikviens pedagogs. Vienlaikus pašvaldībām supervizori ir jāizvēlas caurspīdīgā, atklātā, nediskriminējošā un konkurenci nodrošinošā procedūrā, kas atbilst publiskā iepirkuma principiem, tādejādi nodrošinot, ka arī pakalpojumu sniedzēju līmenī netiek sniegts komercdarbības atbalsts.

Supervīziju kvalitātes izvērtēšanai ir paredzēts izmantot šādas iespējas: izglītības iestāžu vadītāju aptauja par psihoemocionālo labklājību kolektīvā un pedagogu darbību pēc supervīzijas, kā arī supervīzijas ietekme uz mācību procesu un savstarpējo attiecību kvalitāti tiks vērtēta, īstenojot kārtējo izglītības programmas akreditāciju vai izglītības iestāžu vadītāja profesionālās darbības novērtēšanu.

Atbalsta rezultātā plānots, ka:

Izglītības darbinieki tiks iepazīstināti ar supervīziju kā metodi, kas izmantojama izglītības iestādes psihoemocionālās labklājības kolektīvā izvērtēšanai.

* 75 % pedagogu – supervīziju dalībnieku atzīst, ka uzlabojusies psihoemocionālā labsajūta;
* 70% pedagogu – supervīziju dalībnieku atzīst, ka attīstījusies izpratne par labu komunikāciju un sadarbību;
* 50% pedagogu – supervīziju dalībnieku atzīst, ka spēj identificēt jaunas idejas un resursus turpmākajām darbam.

**Supervīzija**

Supervīzija – mērķtiecīgi organizēts konsultatīvs un izglītojošs atbalsts pedagogiem viņu profesionālās kompetences un profesionālās darbības kvalitātes pilnveidošanai.

Supervīzija ir process, kura laikā pieredzējuša profesionāļa – supervizora vadībā daudz uzmanības tiek veltīts attiecību veidošanai, profesionālo jautājumu formulēšanai, izzināšanai un problēmu risināšanai.

Pedagogu supervīzijas tiek īstenotas Psihoemocionāla atbalsta programmas – supervīzija pedagogiem Covid-19 pandēmijas radīto seku mazināšanai – ietvaros, pamatojoties uz Ministru kabineta 2021.gada 27.maija rīkojumu Nr.350 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””.

**Supervīzijas pakalpojuma veids**

Sadarbības ietvaros ir jānodrošina pedagogu grupas supervīzijas klātienē vai attālināti, izmantojot tiešsaistes video saziņas servisu. Supervīzijās var piedalīties pedagogi, kuri uz darba līguma pamata attiecīgajā brīdī ir nodarbināti izglītības iestādē.

Pedagogu amati tiek noteikti, ievērojot Ministru kabineta 2011.gada 10.maija noteikumos Nr. 354 “Noteikumi par pedagogu profesiju un amatu sarakstu” noteikto.

Pasūtītājs plāno katram pedagogam dalību vienā grupas supervīzijā (3 supervīzijas stundas, t.i., viena vai divas supervīzijas sesijas (atkarībā no supervīzijas organizācijas)). Grupā piedalās ne vairāk kā 10 pedagogu, nodalot izglītības iestādes vadītāju (rektoru / direktoru, prorektoru / direktora vietnieku, dekānu, katedras vadītāju, metodiķu) un pedagogu supervīzijas.

|  |  |  |
| --- | --- | --- |
| **Klātienē** | Grupas supervīzija | Tiek izmantoti grupas dalībnieku individuālie un kopīgie resursi, lai risinātu grupas individuālās profesionālās grūtības un veicinātu profesionālās kompetences attīstību. Supervizoram un supervizējamam jāatrodas telpā, kurā iespējams nodrošināt netraucētu supervīzijas sesijas norisi un konfidencialitāti. |
| **Attālināti** | Grupas supervīzija | Lai nodrošinātu attālinātās supervīzijas īstenošanu, var tikt izmantots kāds no tiešsaistes video saziņas servisiem – piemēram, MsTeams, Zoom, Webex, Skype, Facetime, WhatsApp u.tml. Supervīzijas sesijas laikā, gan supervizoram, gan supervizējamam jāatrodas telpā, kurā iespējams nodrošināt netraucētu supervīzijas sesijas norisi un konfidencialitāti. |

Attālināti īstenotas supervīzijas gadījumā jāņem vērā tehnisko risinājumu / iekārtu iespējas, ar kuru palīdzību personas pieslēgsies supervīzijas sesijai, kā arī saziņas uztveramību, lai nodrošinātais atbalsts nezaudētu kvalitāti.

Supervīziju kvalitātes izvērtēšanai ir paredzēts izmantot šādas iespējas: izglītības iestāžu vadītāju aptauja par psihoemocionālo labklājību kolektīvā un pedagogu darbību pēc supervīzijas, kā arī supervīzijas ietekme uz mācību procesu un savstarpējo attiecību kvalitāti tiks vērtēta, īstenojot kārtējo izglītības programmas akreditāciju vai izglītības iestādes vadītāja profesionālās darbības novērtēšanu.

**Supervīzijas nodrošināšana**

Noslēgtā līguma ietvaros supervīzijas pakalpojuma sniedzējs:

* veic izbraukumus klātienes supervīzijas nodrošināšanai uz izglītības iestādēm atbilstoši pakalpojumu sniedzēja piedāvājumā norādītajām vai īsteno supervīzijas sesijas attālināti, piedāvājot supervīzijas nodrošināšanai izmantot piemērotāko tiešsaistes video saziņas servisu;
* ne vēlāk kā trīs darba dienas pirms supervīzijas norises laika, savukārt par izmaiņām – ne vēlāk kā 24 stundas pirms sākotnēji plānotās sesijas norises laika, sniedz informāciju Izglītības kvalitātes valsts dienesta koordinatoram par plānoto pakalpojumu, norādot šādu informāciju:
* supervizora vārds un uzvārds,
* supervīzijas īstenošanas vieta klātienē. Ja tiek plānota supervīzija attālināti, pievieno video saziņas platformai Izglītības kvalitātes valsts dienesta koordinatoru,
* supervīzijas norises laiks (sesijas sākuma un beigu laiks),
* supervīziju īsteno, ievērojot starp pasūtītāju un pakalpojuma sniedzēju noslēgto līgumu:
* supervizors pēc pakalpojuma sniegšanas atbilstoši līgumam sagatavo, paraksta un iesniedz pasūtītajam pieņemšanas-nodošanas aktu par izpildīto pakalpojuma apjomu, pievienojot rēķinu maksājuma veikšanai par nodrošināto supervīziju;
* ar konkrētā pakalpojuma sniegšanu saistītajiem dokumentiem – līgumam, pieņemšanas-nodošanas aktam/-iem, rēķinam/-iem, ir jābūt savstarpēji izsekojamiem un tajos jābūt atsaucei uz līgumu (norādīts līguma numurs un noslēgšanas datums), kā arī jāatbilst dalībnieku sarakstā/parakstu lapās norādītajai informācijai. Pieņemšanas – nodošanas aktā norādītajai informācijai jāraksturo saņemtais/sniegtais pakalpojums, un tajā vēlams ietvert vismaz šādu informāciju – supervīzijas sesijas veids un apjoms, supervīzijas sesijas īstenošanas vieta un laiks (datums), supervīzijas sesijas faktiskais dalībnieku skaits (atbilstoši parakstu lapām), pakalpojuma saņēmēja atsauksmes par supervīzijas norisi un kvalitāti;
* supervizors vienojas ar pasūtītāju par kārtību, kā iesniedzama rakstiskā atskaite, kurā iekļauta informācija par supervīzijas novērtēšanas rezultātiem un priekšlikumi par turpmākajiem pasākumiem dalībnieku profesionālās kompetences pilnveidei.

Visiem pedagogiem sava dalība klātienes supervīzijā un piekrišana personas datu apstrādei ir jāapliecina ar parakstu dalībnieku sarakstā/parakstu lapā.

Pasūtītājs nodrošina supervīzijas klātienē atbilstoši valstī noteiktajiem epidemioloģiskās drošības pasākumiem.

Attālinātas supervīzijas video saziņas platformā veic attālinātas supervīzijas norises laika fiksāciju (sagatavo fotogrāfiju vai ekrānuzņēmumu par videozvana vai tiešsaistes sanāksmes norises laiku un ilgumu) un dalībnieku klātbūtnes fiksāciju (sagatavo fotogrāfiju vai ekrānuzņēmumu, kurā redzams katrs dalībnieks, vai dalībnieku vārdi, uzvārdi vai cita kontaktinformācija). Minētās fotofiksācijas elektroniski nosūta pasūtītajam, kam tās ir jāuzglabā kopā ar citiem ar supervīzijas īstenošanu saistītajiem dokumentiem.

Pasūtītājs pēc supervīziju norises Izglītības kvalitātes valsts dienestā elektroniski iesniedz šādu dokumentāciju:

* protokols par pieņemto lēmumu supervīzijas pakalpojuma līguma noslēgšanai / kopija,
* līgums par pakalpojuma nodrošināšanu / kopija,
* pakalpojuma pieņemšanas – nodošanas akts / kopija,
* dalībnieku saraksts / parakstu lapa vai attālinātās supervīzijas norises dalībnieku klātbūtnes fiksācija ar vārdu un uzvārdu.

|  |  |
| --- | --- |
| PASŪTĪTĀJS  Rīgas domes Izglītības, kultūras un  sporta departaments  Juridiskā adrese: Krišjāņa Valdemāra  iela 5, Rīga, LV-1010  Tālrunis: 67026816  e-pasts: [iksd@riga.lv](mailto:iksd@riga.lv)  Norēķinu rekvizīti:  Rīgas pilsētas pašvaldība  Juridiskā adrese: Rātslaukums 1, Rīga,  LV-1050  NMR kods: 90011524360  PVN. reģ. Nr.: LV90011524360  Luminor Bank AS Latvijas filiāle Luminor | DNB SWIFT: RIKOLV2X  Konts LV27RIKO0021000916040  RD iestādes kods: 210  Dokumentu ar drošu elektronisko parakstu parakstīja Māris Krastiņš | IZPILDĪTĀJS  **SIA Avifora**  Reģ. Nr. 40203295031  Juridiskā adrese: Veldres iela 11-22, Rīga, LV-1064  Tālr. \_\_\_\_\_  E-pasts \_\_\_\_\_\_\_\_  Kredītiestāde AS SEB Banka  Kredītiestādes SWIFT kods UNLALV2X  Norēķinu konts LV30UNLA0055002086417  Dokumentu ar drošu elektronisko parakstu parakstīja Anna Angena |

1. Nodokļu parāda neesamību pārbauda VID Publiskojamo datu bāzē [Nodokļu parādnieki (vid.gov.lv)](https://www6.vid.gov.lv/NPAR) [↑](#footnote-ref-2)
2. <https://www.facebook.com/arodbiedribalizda/videos/890506704851126> [↑](#footnote-ref-3)